stanford-oval/wikipedia huggingface dataset:
בית הקברות של העדה הקראית (ירושלים)

שער בית הקברות הקראי בירושלים
בית העלמין הקראי בשלג חורף תשפ"ב
בית הקברות של העדה הקראית בירושלים הוא בית קברות קראי עתיק, המתפרש במדרונותיה הצפוניים של שכונת אבו תור, מעל גיא בן הינום בנקודה הצופה אל הר ציון. בית הקברות שוכן בצמוד לתצפית אבו תור ולגן ציריך, לא רחוק מסינמטק ירושלים. בצידו המערבי נמצא מלון הר ציון. בית הקברות נמצא בסמוך לשכונות הערביות של מזרח ירושלים ובתקופה שלפני מלחמת ששת הימים עבר לצידו קו הגבול עם ירדן – הקו העירוני.
העדויות הקדומות המתועדות בספרות האקדמית אודות בית העלמין היהודי הקראי בירושלים, מופיעות בכתבי המסעות של הנוסעים לירושלים, והקדום ביותר הוא משנת 1250 לספירה הנוצרית.
בבית הקברות מצויים קברים מימי בית שני וכן קברי בני העדה שנקברו בירושלים במשך מאות שנים, והוא פעיל עד ימינו ומשמש את בני העדה היהודית-קראית. בסמוך לשער הכניסה נמצאת מערת קבורה עתיקה.
בסביבת בית העלמין הקראי בגיא בן הינום מצוי ריכוז גדול של מערות קבורה חצובות בסלע מימי בית ראשון, בית שני, ומהתקופה הביזנטית. מערות הקבורה מימי בית ראשון נמצאות בעיקר בחלקו העילי של הגיא: סמוך לרחוב ממילא וכן במורדות הר ציון, בגבול בריכת הסולטן, למרגלות הכנסייה הסקוטית וכן בשטח בית הקברות הקראי.
במערת הקבורה בבית-הקברות הקראי בגיא בן-הינום מצויה אצטבה אחורית רחבה ומורמת מן השתיים הצדדיות וספסלים חצובים.
בבית העלמין הקראי מצויים מאות מצבות מתקופות שונות, רוב המצבות על הקברים הן ארוכות ושטוחות ועליהן חרותים בעברית תאריכי הלידה והפטירה, וכן תפילה קצרה. חלקם עם כיתובים המספרים בקצרה אודות הנפטרים.
בתחומי בית הקברות של העדה הקראית שרידי מחצבה קדומה ומערות קבורה. מערות הקבורה שימשו נקודת ציון מוכרת במאה הי"ט ותוארו על ידי חוקרים מראשית המחקר הארכאולוגי של ירושלים.
בשנות ה-70 הכשירה עמותת היהדות הקראית העולמית חלקת קבורה חדשה בבית העלמין, ומאז נקברו שם בני הקהילה תושבי העיר ירושלים. במהלך השנים חווה בית העלמין מספר התנכלויות והשחתות של קברים.
בשנת 2017 קידם משרד התיירות בוועדה לתשתיות לאומיות תוכנית לבנית הרכבל לכותל תוכנית בשם תת"ל 86. התוואי המתוכנן של הרכבל הוא ממתחם התחנה הראשונה בירושלים, מעל גיא בין הינום להר ציון ומשם לשער האשפות. בתוואי זה נמצא גם בית הקברות העתיק של העדה היהודית-קראית.
בית הקברות הופך את תוואי הרכבל לבעייתי לכוהנים שלא יוכלו לעבור מעליו בשל איסור כניסת כוהנים לבתי עלמין לפי ההלכה. קירוי בית העלמין היה מאפשר לכהנים לנסוע ברכבל לפי ההלכה האורתודוקסית. אך ורק מסיבה זו פנו יזמי התוכנית, הרשות לפיתוח ירושלים, לוועד העדה היהודית-קראית בבקשה לקרות את בית הקברות, בתמורה לתקציבים לפיתוח בית העלמין ותחזוקתו. רק אז למדו לראשונה בני העדה על התוכנית שתמנע את השימוש בו על ידיהם בגלל טומאת אוהל.
ב-1 בפברואר 2019 הופקדה להתנגדויות תוכנית הרכבל לעיר העתיקה בוועדה לתשתיות לאומיות. העדה היהודית הקראית מתנגדת למעבר תוואי הרכבל מעל בית העלמין.
עמותת היהדות הקראית העולמית, הגישה עתירה לבג"ץ כנגד המעבר של תוואי הרכבל מעל בית העלמין.
גלריה

קברים חדשים לצד מערת קבורה עתיקה
קברים ששופצו במהלך השנים האחרונות
תצפית מבית הקברות אל גיא בן הינום
אחת מהמצבות בעתיקות בבית העלמין הקראי בירושלים
פריחה בבית העלמין הקראי בירושלים בתקופת האביב
מצבה עתיקה בבית העלמין הקראי בירושלים
פריחה בבית העלמין הקראי בירושלים בתקופת האביב
הערות שוליים

↑  נתן שור, Sources from Accounts of Pilgrims and Travelers for the History of the Karaites in Jerusalem, 1250-1948 /מקורות לתולדות הקראים בירושלים מכתבי נוסעים ועולי רגל, 1250-1948, JSTOR
↑  "גיא בן הינום - נספח ארכאולוגי מספר 63". רשות העתיקות
↑  אירית יזרסקי, "היבטים חברתיים של מנהגי הקבורה ביהודה בתקופת הברזל ב". מחקרי יהודה ושומרון כרך שמיני, תשנ"ח. דעת
↑  "עיר בראי תקופה - ירושלים החדשה בראשיתה". כותר, עמוד 50
↑  אלכסנדר ויגמן, "ירושלים, גיא בן הינום", גיליון 127 לשנת 2015. חדשות ארכאולוגיות, רשות העתיקות, 8 בספטמבר 2015
↑  תוכנית תתל/ 86 - רכבל לעיר העתיקה בירושלים. משרד האוצר - מנהל התכנון
↑   ניר חסון, העדה הקראית והחשש מטומאת מת עומדים בדרכו של הרכבל לכותל, באתר הארץ, 26 בפברואר 2019
בי. ג'יי. מקי

בי. ג'יי. מקי (משמאל) עם עידו קוז'יקרו
בי. ג'יי. מקי (באנגלית: BJ McKie; נולד ב-7 באפריל 1977 בנורפוק, מערב וירג'יניה) הוא כדורסלן עבר אמריקאי ועוזר מאמן כדורסל באוניברסיטת צ'ארלסטון הדרומית. מקי משחק בעמדת הרכז/קלעי ומתנשא לגובה של 1.88 מטר.
מקי נולד בנורפוק, וירג'יניה המערבית וגדל בקולומביה, דרום קרוליינה. והתחנך בבית הספר התיכון האזורי של העיר קולומביה ובו-זמנית שיחק בקבוצת הכדורסל של בית ספרו. לאחר סיום לימודיו התיכוניים, מקי הצטרף למדי קבוצת הכדורסל של אוניברסיטת דרום קרוליינה במשך חמש שנים. מקי סיים את העונה החמישית כקלע המוביל במכללה.
לאחר מכן, מקי, לא נרשם לדראפט ה-NBA והצטרף אל קראבנוס הקפריסאית. לאחר עונה אחת, עבר אל גיסן 46, עימה העפיל לגמר הגביע הגרמני ולמשחקי הפלייאוף העליון, בעקבות הישגים אלו נבחר לשחקן הזר המצטיין בעונה הסדירה, לאחר שסיים עם ממוצעים של כ-11.5 נקודות ו-5 אסיסטים למשחק. לאחר עונה אחת, עזב את הקבוצה לטובת טרייר, עימה שיחק במשך עונה אחת שהספיקה לו לזכות בתואר מלך הסלים ולהיבחר לחמישיית העונה של הליגה הגרמנית, לאחר שרשם 14 נקודות וכ-5.5 אסיסטים למשחק.
לאחר שנתיים בגרמניה, מקי, חתם במדיה של אימולה מליגת המשנה האיטלקית. לאחר מכן, בעונת 2006/07 הצטרף אל קזרטה. ועונה לאחר מכן, חתם במדיה של אדימסון פאביה, אותה הוביל לסגנות אליפות ליגת המשנה, לאחר שקבע ממוצעים של כ-19 נקודות ו-2.5 אסיסטים למשחק. עם זאת, מקי עזב את הקבוצה לאחר עונה אחת בלבד בעקבות הצעות מקבוצות בכירות מהליגה האיטלקית ומליגות בכירות אחרות.
לאחר מכן, סיכם לשנתיים אצל העולה החדשה לליגת העל, מכבי חיפה, והיה שותף להפסדה של הקבוצה בגמר גביע המדינה, תוך שהוא קולע 14 נקודות.
לאחר מכן חתם אצל העולה החדשה לליגת העל, הפועל עפולה.
הערות שוליים

↑  שי לוי, ‏הגארד בי. ג'יי מקי סיכם במכבי חיפה, באתר ONE‏, 2 באוגוסט 2008
בי-רול

בי-רול (באנגלית: B-Roll, בתרגום חופשי: גליל B) הוא מונח בתחום הפקת הקולנוע והווידאו, המתייחס לחומרי גלם משניים לחומר הגלם העיקרי של ההפקה (שמכונה בהתאמה אֵי-רול, A-Roll).
בעוד המצלמה הראשית מתמקדת באובייקט הסיקור המרכזי, בדרך כלל מרואיין או התרחשות ממוקדת, אוספת המצלמה המשנית קטעי אווירה קצרים, צילומי סטילס ושוטים, המשמשים להעברת התמונה הכללית אל הצופים, וכן לריענון חזותי של קטע הווידאו.
בעת שילוב קטעי בי-רול בסרט, נהוג לשדר את הפלט הקולי שלהם בווליום נמוך מאוד, או בלי פלט קולי, ופלט הקול של המצלמה העיקרית ממשיך לשלוט בסרט ואינו נקטע. כך מתאפשרת האזנה רציפה לריאיון, למשל, תוך כדי העשרת המידע בקטעים חזותיים נוספים.
ראו גם

עריכה צולבת
אריקה ופרינאקוטה (מחוז)

| --- | --- |
דגל אריקה ופרינאקוטהדגל אריקה ופרינאקוטה
הר הגעש פרינאקוטה על רקע אגם צ'ונגארה
הר הגעש פרינאקוטה על רקע אגם צ'ונגארה
 מדינה:  צ'ילה צ'ילה
 רשות מחוקקת:  Regional Council of Arica and Parinacota 
 פרובינציות במחוז:  אריקה,  פרינאקוטה
 בירת המחוז:  אריקה
 תאריך ייסוד:  2007 
 שטח:  16,873.3 קמ"ר (דירוג: 12)
 גובה:  3,753 מטרים
  ‑ הנקודה הגבוהה:  6,342
  ‑ הנקודה הנמוכה:  0
 אוכלוסייה:  ‏
  ‑ במחוז:  226,068 (דירוג: 14, 2017)
  ‑ צפיפות:  13.39 נפש לקמ"ר (דירוג: 11, 2017)
 קואורדינטות:  18°28′30″S 70°18′51″W﻿ / ﻿18.475°S 70.314166666667°W﻿ / -18.475; -70.314166666667 
 אזור זמן:  UTC -4
 www.gorearicayparinacota.cl/
  מפת מיקום  מפה מפורטת     לחצו כדי להקטין חזרה    לחצו להגדלה     he tabBackground:;tabBorder:#aaa;defaultTab:0;
 
מחוז אריקה ופרינאקוטה (בספרדית: Región de Arica y Parinacota, נהגה: [aˈɾika i paɾinaˈkota]) הוא הצפוני ביותר מבין 16 המחוזות של צ'ילה. המחוז משתרע על פני שטח של 16,873 קמ"ר והוא גובל במחוז טאקנה הפרואני מצפון, במחוזות לה פאס ואורורו הבוליביאנים ממזרח, במחוז טרפקה הצ'ילאני מדרום, ובמערב – כמו מרבית המחוזות האחרים של צ'ילה – הוא גובל באוקיינוס השקט. מבחינה מנהלית המחוז מחולק לשתי פרובינציות, אריקה ופרינאקוטה שכוללות בתוכן 4 קומונות, שהגדולה שבהן היא אריקה המשמשת גם כבירת המחוז. במפקד האוכלוסין שנערך בשנת 2017 מנתה אוכלוסיית המחוז 226,068 תושבים.
מחוז אריקה ופרינאקוטה היה בעבר פרובינציה פרואנית, שנכבשה על ידי צ'ילה ועברה לשליטתה בהתאם להסכם אנקון (אנ') בשנת 1883 עם סיום מלחמת האוקיינוס השקט, וסופחה רשמית לצ'ילה בשנת 1929 בהתאם להסכם לימה (אנ'). בעקבות הסיפוח עבר מחוז אריקה ופרינאקוטה תהליך כפוי של תירבות המכונה צ'ילזציה במטרה ליצור דומיננטיות של מסורות ותרבות צ'יליאניות.
גאוגרפיה

המחוז שוכן בצפון הרחוק של צ'ילה והוא משלב מספר צורות נוף הכוללות מדבריות, עמקים ירוקים, רכס הרי האנדים התלולים והוולקניים, הרמה המישורית אלטיפלאנו במזרח ורצועת החוף הצרה במערב, הנמצאת על הגבול שבין לוח נסקה של האוקיינוס השקט לבין הלוח הדרום-אמריקאי שעליו יושבים הרי האנדים. הר הגעש פרינאקוטה המתנשא לגובה של 6,348 מטר מעל פני הים הוא הנקודה הגבוהה ביותר במחוז, והוא נמצא בפארק הלאומי לאוקה בגבול עם בוליביה.
אקלים

ברוב רובו של המחוז שולט אקלים מדברי, אולם סמוך לקו חוף, העננות יכולה להגביל את נסיקת הטמפרטורות לאורך היום. מה שאין כן באזורים המרוחקים מהחוף בהם הטמפרטורות יכולות להיות קיצוניות כיאה למדבריות. בשולי המדבריות עם העלייה בגובה לכיוון ה-3,000 מטר מעל פני הים הטמפרטורות מתמתנות ומדי פעם אף יורדים גשמי קיץ.
הידרולוגיה

שני הנהרות העיקריים של האזור הם נהר הלאוקה, המתנקז לאגם המלח של קויפאסה בבוליביה (Lago Coipasa), ונהר הלוטה, הזורם לאוקיינוס השקט. כמו כן אגם צ'ונגארה ששוכן בגובה של 4,517 מטרים מעל פני הים נחשב לאחד מהאגמים הגבוהים בעולם.
היסטוריה > התקופה הפרה קולוניאלית

האזור ההיסטורי שמהווה את מחוז אריקה ופריאנקוטה המודרני היה מאוכלס מאז ימי קדם על ידי ציווילזציות ילידיות שונות. בין התרבויות הבולטות שהתקיימו באזור ניתן למנות את תרבות צ'ינצ'ורו, שהתקיימה עד המחצית השנייה של האלף ה-2 לפנה"ס, התפרנסה מדיג ואכלסה את חופי אריקה. הצ'ינצ'ורו ידועים כתרבות הראשונה בעולם שביצעה את תהליך החניטה, וניתן למצוא מספר דגימות של גופות חנוטות במוזיאון הארכאולוגי של סן מיגל דה אסאפה שבמחוז. כמו כן קיימים שרידים רבים של גיאוגליפים קדומים, המתוארכים לתקופה שבין המאה ה-11 למאה ה-6 לפנה"ס המעידים על ציוויליזציה שהתקיימה באזור גם בתקופה זו. בהמשך יש עדויות לבני האיימרה שחיו באזור האלטיפלאנו, ולאימפריית הטיוואנאקו. כמו כן יש עדויות לשבטים שחיו ברכס האנדים שהפכו למה שמכונה תרבות האינקה, שהשתלטה על האזור במאה ה-15.
היסטוריה > התקופה הקולוניאלית (1535–1821)

הספרדים הראשונים שהגיעו לאזור במאה ה-16 היו משלחת מטעם דייגו דה אלמגרו בהנהגתו של קפיטן רוי דיאז, משלחת זו עזבה את פרו ב־3 ביולי 1535. אך הכפר אריקה הוקם רק בשנת 1541 על ידי לוקאס מרטינז וגאסו ונקרא "וייה סאן מרקוס דה אריקה", שילוב שמו של הקדוש סאן מרקוס ופישוט השם המקומי אריאקה. והוא הוקם כחלק מהאימפריה הספרדית, תחת מלכות המשנה של פרו.
התפתחותו של הכפר אריקה הייתה רעועה עד 1545, אז התגלו בפוטוסי שבבוליביה מכרות כסף עצומים שהיו נחשבים למכרות הכסף הגדולים ביותר בעולם החדש, כאשר אריקה שימש כנמל הייצוא לכסף. משלוחי הכסף רוממו את מעמדו של אריקה ובשנת 1570 הוא קיבל את התואר עיר, ושמו שונה ל"עיר המפוארת והמלכותית של סאן מרקוס דה אריקה". באותו מעמד הפכה העיר גם לאחת מ-77 עיירות הנמל המלכותיות של פרו, ואוכלוסייתה הגיעה ל־30,000 תושבים. ועם הקמת מערכת המינהל העירונית, הפכה אריקה להיות תלויה ישירות בעיריית ארקיפה.
היסטוריה > עצמאות פרו (1821–1883)

פרו קיבלה את עצמאותה מספרד ב-1821 והחלה בשינויים אדמיניסטרטיביים. בשנת 1823, נוצרה פרובינציית אריקה (Provincia) כשהתפצלה ממחוז ארקיפה (Departamento). בשנת 1828 שונתה בירת פרובינציית אריקה מאריקה לטאקנה ובשנת 1837 הוקם מחוז החוף הפרואני (Departamento litoral) כתוצאה מחיבור בין הפרובינציות אריקה וטרפקה שבירתו טאקנה. בשנת 1855 בתוך מחוז החוף פוצלה פרובינציית טאקנה לשתי פרובינציות, טאקנה ואריקה. ובשנת 1857 הוקם מחוז מוקגואה מאיחוד של ארבע פרובינציות, מוקגואה, אריקה, טאקנה וטרפקה שבירתו היא טאקנה. בשנת 1868 הוקמה פרובינציית החוף של טרפקה, שהופרדה ממחוז מוקגואה. ובשנת 1875 הוקמה פרובינציית החוף של מוקגואה שבירתה היא העיר מוקגואה שפוצלה ממחוז מוקגואה, ומחוז מקגואה שינה שמו למחוז טאקנה שבירתו נותרה טאקנה. בשנת 1878 פרובינציית החוף של טרפקה אוחדה עם פרובינציית איקיקה והפכה למחוז טרפקה. בשנת 1879 פרצה מלחמת האוקיינוס השקט בין צ'ילה לבוליביה ופרו כתוצאה מהסלמת הסכסוך על השליטה במדבר אטקמה, מלחמה שנמשכה כ־4 שנים ובסופה כבשה צ'ילה את דרום פרו וכפתה עליה את הסכם אנקון (אנ') שהעביר את מחוזות טרפקה וטקאנה הפרואניים לצ'ילה.
היסטוריה > לאחר הסכם אנקון (1883 – הווה)

לאחר שצ'ילה תפסה את השליטה היא איחדה את מחוז טרפקה הפרואני עם מחוז פיסגואה (Departamento) הצ'ילאני והפכה אותו לפרובנציית טרפקה הצ'ילאנית (Provincia). כמו כן, חילקה צ'ילה את מחוז טקאנה למחוזות טקאנה, אריקה וטרטה, כשבשנת 1925 הוחזר מחוז טרטה לפרו. בשנת 1929, במסגרת הסכם לימה (אנ'), שב מחוז טאקנה לשליטה פרואנית ומחוז אריקה הוכר רשמית כחלק מצ'ילה, ששילבה אותו בפרובינציית טרפקה.
בשנת 1976 בוצעה בצ'ילה רפורמה בחלוקה האדמיניסטרטיבית, והמדינה חולקה ל-13 מחוזות חדשים (Regiones), ויצרה את מחוז טרפקה (Región) המורכב מהמחוזות (departamentos) של אריקה, פיסגואה ואיקיקה, ועל אף העובדה שאריקה הייתה עיר פעילה יותר מבחינה מסחרית ומאוכלסת יותר, איקיקה הוכרזה כבירתו של המחוז מה שהניע את המאבק לרפורמה החל מאותה תקופה. במהלך שנות ה-90 הלחץ לרפורמה גבר, וכחלק מקמפיין הבחירות שלו לנשיאות בסוף שנות ה-90 הבטיח המתמודד ריקארדו לאגוס את הקמתו של מחוז אריקה ופרינאקוטה החדש (יחד עם מחוז לוס ריוס). לאגוס זכה בבחירות שנערכו בשנת 2000 ובשנת 2004 במהלך הקדנציה שלו שונה הסעיף בחוקה משנת 1980 הקובע כי מספר המחוזות בצ'ילה הוא 13. בספטמבר 2005, הודיעה הרשות המבצעת על שליחת הצעת החוק שמטרתה ליצור את שני האזורים. החוק נחתם על ידי הנשיא לאגוס ב־21 באוקטובר, והועלה לקונגרס הלאומי ב־13 בדצמבר באותה השנה, בסוף 2006 אושר החוק הסופית ובאוקטובר 2007 נכנסה החלוקה החדשה לתוקף כהשתווספו שני מחוזות ל-13 המחוזות הקיימים מחוז לוס ריוס שבירתו היא ואלדיביה שפוצל ממחוז לוס לאגוס בדרום, ומחוז אריקה ופרינאקוטה שבירתו היא אריקה שפוצל ממחוז טרפקה בצפון.
דמוגרפיה

על פי נתוני המכון הלאומי לסטטיסטיקה של צ'ילה ממפקד האוכלוסין שנערך בשנת 2017, במחוז אריקה מתגוררים 226,068 תושבים, מתוכם 113,487 נשים (50.2%) ו-112,581 גברים (49.8%). רוב רובה של האוכלוסייה מתגוררת בקומונת אריקה (97.9% מתושבי המחוז). המחוז משתרע על פני שטח של 16,873.3 קמ"ר ועל כן צפיפות האוכלוסין במחוז מגיעה ל 13.39 תושבים לקמ"ר (המחוז השלישי מהסוף מבחינת צפיפות).
מבחינת חלוקה אתנית, האוכלוסייה הגדולה ביותר במחוז הם ילידי איימרה כמו גם מספר משמעותי של מהגרים מפרו ובוליביה השכנות. אוכלוסיות בולטות נוספות שראוי למנות הן אוכלוסיות ממוצא מזרח אסייתי, כמו סינים ויפנים. ערבים בעיקר לבנונים, סורים ופלסטינים. אפרו-צ'יליאנים, צאצאי העבדים שהגיעו במאות ה-17 וה-18 שרובם מתגוררים במחוז אריקה ופרינאקוטה. ומספר גדול של צוענים, שהגיעו בסוף המאה ה-19 ומקורם במזרח אירופה.
חלוקה מנהלית

עד שנת 2007 היווה המחוז חלק ממחוז טרפקה השכן, וב-2007 הפך למחוז עצמאי, המחוז מחולק לשתי פרובינציות שכוללות 4 קומונות.
| פרובינציה | בירה | שם | שם בשפת מקור | תושבים 2017 |
| --- | --- | --- | --- | --- |
| אריקה | אריקה | קמארונס | Camarones | 1,255 |
| אריקה | אריקה | אריקה | Arica | 221,364 |
| פרינאקוטה | פוטרה | פוטרה | Putre | 2,765 |
| פרינאקוטה | פוטרה | חנרל לאגוס | General Lagos | 684 |
כלכלה

כלכלת המחוז מבוססת בעיקר על ניצול משאבי הטבע שלו, באמצעות כרייה ודיג, אך גם סחר ותיירות מהווים חלק חשוב בכלכלה.
כרייה: בסוף המאה ה-19, התבססה הכלכלה על כריית מלחת, שהיה באותה עת גם ענף הייצוא העיקרי של צ'ילה. בהמשך החלו למצות גם סוגים אחרים של מינרלים, כמו גופרית מהר הגעש טקורה ודיאטומיט.
דיג: הדגה העשירה שקיימת לחופי המחוז (במיוחד אנשובי ומין של מקרל) הופכת את הדיג לאחד ממקורות ההכנסה העיקריים. עם זאת, השפעת תופעת האל ניניו הביאה הפסדים גדולים בהקשר זה.
חקלאות: עקב צחיחות האדמות, חקלאות וגידול חיות משק כמעט לא קיימים במחוז, עם זאת ישנם יבולים מסוימים שניתן לגדל באזורי הנהרות, במיוחד הדרים ומנגו, כמו גם גידול למות.
סחר: מרכיב חשוב נוסף בכלכלת המחוז הוא הסחר, שכן המחוז ממוקם על נתיב המעבר למדינות הצפון, פרו, בוליביה וברזיל וחלק משמעותי מענף הייצוא הצ'ילאני עובר במחוז.
תיירות: כמה מהחופים הטובים ביותר במדינה, בשילוב הטמפרטורה החמימה של המים מושכים תיירים לאריקה ופרינאקוטה, בנוסף לחוף יש גם את הנופים של האלטיפלאנו והפארק הלאומי לאוקה. והקזינו של אריקה יחד עם חוף צ'ינצ'וררו בבירה האזורית, מושכים גם תיירות עירונית.
ראו גם

מדבר אטקמה
הערות שוליים

1 2  WEB DISEMINACIÓN CENSO 2017 WEB DISEMINACIÓN CENSO 2017, resultados.censo2017.cl
1 2  Arica y su Historia, aricacb.com
↑  Diario La Nación - noticias de Chile y el mundo - A ley creación de nuevas regiones, web.archive.org, ‏20 בפטמבר 2019
↑  Biblioteca del Congreso Nacional, Biblioteca del Congreso Nacional | Ley Chile, www.bcn.cl/leychile (בספרדית)
↑  http://transparencia.dgop.cl/OtrosAntecedentes/docs/Guia_asuntos_indigenas.pdf
↑  "Estadísticas Migratorias".
↑  "Africana - Memoria Chilena, Biblioteca Nacional de Chile".
↑  http://www.memoriachilena.gob.cl/602/articles-123219_recurso_2.pdf
↑  WEB DISEMINACIÓN CENSO 2017, resultados.censo2017.cl
| מחוזות ופרובינציות צ'ילה צ'ילה |
| --- | --- | --- |
| או'היגינס (רנקגואה) | קולצ'גואה • קצ'אפואל • קרדנל קארו |  |
| אטקמה (קופיאפו) | ואסקו • צ'ניאראל • קופיאפו |  |
| אייסן (קויאיקה) | אייסן  • חנרל קאררה • קויאיקה • קפיטן פראט |  |
| אנטופגסטה (אנטופגסטה) | אל לואה • אנטופגסטה • טוקופייה |  |
| אראוקניה (טמוקו) | מאייקו • קאוטין |  |
| אריקה ופרינאקוטה (אריקה) | אריקה • פרינאקוטה |  |
| ביוביו (קונספסיון) | אראוקו • ביוביו • קונספסיון |  |
| ולפראיסו (ולפראיסו) | אי הפסחא • ולפראיסו • לוס אנדס • מרגה מרגה • סן אנטוניו • סן פליפה דה אקונקגווה • פטורקה • קיוטה |  |
| טרפקה (איקיקה) | איקיקה • טמרוגל |  |
| לוס לאגוס (פוארטו מונט​) | אוסורנו • יאנקיווה • פאלנה • צ'ילואה |  |
| לוס ריוס​ (ואלדיביה) | ואלדיביה • רנקו |  |
| מאולה (טלקה) | טלקה • לינארס • קאוקנס • קוריקו |  |
| מגאיאנס ואנטארקטיקה צ'ילנה (פונטה ארנס)​ | אולטימה אספרנסה • אנטארקטיקה צ'ילנה​ • טיירה דל פואגו • מגאיאנס |  |
| מטרופולין סנטיאגו (סנטיאגו דה צ'ילה​) | טלגנטה • מאיפו • מליפייה • סנטיאגו • צ'קאבוקו • קורדיירה |  |
| ניובלה (צ'ייאן) | איטטה • דיגואין • פונייה |  |
| קוקימבו (לה סרנה) | אלקי • לימארי • צ'ואפה |  |
| --- | --- |
בקרת זהויות :  GND: 16070185-5  MusicBrainz: 9b74be71-764d-4114-b6d3-9632f3dca6e8  VIAF: 143812276   WorldCat (עם VIAF): 143812276 
הפארק הלאומי לאוקה
אריקה
חלוקה לפרובינציות וקומונת של המחוז
בנוונטו

ערך זה עוסק בעיר באיטליה. אם התכוונתם לנפה בה שוכנת העיר, ראו .
בֶּנוֶונטוֹ (באיטלקית: Benevento) היא עיר ורשות מקומית במחוז קמפניה באיטליה, כ-50 ק"מ צפונית-מזרחית לנאפולי. בעיר מתגוררים כ-63,000 תושבים. בנוונטו ממוקמת בגובה של 130 מ' מעל גובה פני הים, במפגש הנחלים קלורה אירפינו וסבטו. היא גם בירת פרובינציית בנוונטו ומושב הארכיבישוף האזורי מטעם הכנסייה הקתולית.
הרומאים הקימו עיירה בשם בנוונטום בשנת 268 לפנה"ס, על בסיס יישוב סאמניטי. תושבי העיר עמדו מספר פעמים בראש מרידות אזוריות נגד האימפריה הרומית. בשנת 114 הוקמה בה קשת טראיאנוס לציון השלמתה של ויה טראיאנה שיצאה מבנוונטום והוליכה לנמל ברונדיסיום שלחוף הים האדריאטי. הקשת עומדת על תלה ומהווה מוקד עניין לתיירות בצד תיאטרון רומי שמור.
ב-26 בפברואר 1266 התרחש בעיר קרב בנוונטו בין שארל הראשון, מלך נאפולי וסיציליה המכונה גם שארל ד'אנז'ו, לבין כוחותיו של מנפרד, מלך סיציליה, שנהרג בקרב.
ארינזה אונואקו

| --- | --- |

אונואקו במדי מכבי תל אביב, 2015
 לידה:  13 ביולי 1987 (בן 37) לאנהם, ארצות הברית 
 עמדה:  פאוור פורוורד, סנטר, סמול פורוורד 
 גובה:  2.06 מטרים
 מכללה:  אוניברסיטת סירקיוז (2005–2010)
 דראפט:  לא נבחר, 2010
 קבוצות כשחקן
 2011 2011 2012–2013 2013 2013–2014 2014 2014 2014 2014 2014–2015 2015 2015–2016 2016 2016–2017 2017 2017–2018 2018 2019:  ריו גראנדה ואלי וייפרס נפטונאס קלייפדה קאנטון צ'ארג' ניו אורלינס פליקנס קאנטון צ'ארג' קליבלנד קאבלירס ←קאנטון צ'ארג' קאנון צ'ארג' צ'ונגצ'ינג פליינג דרגונס קאנטון צ'ארג' מינסוטה טימברוולבס מכבי תל אביב מראלקו בולטס אורלנדו מג'יק חונאן ג'ג'יאנג גולדן בולס מראלקו בולטס אל-רפאע
 הישגים כשחקן
 הזר מצטיין של השנה בליגה הפיליפינית (2016)  חמישיית העונה השנייה בליגת הפיתוח של ה-NBA ‏2015  חמישיית העונה השלישית בליגת הפיתוח של ה-NBA ‏2014
 
ארינזה כריסטופר אונואקו (באנגלית: Arinze Christopher Onuaku; נולד ב-13 ביולי 1987) הוא כדורסלן עבר אמריקאי ששיחק בעמדת הסנטר. אונואקו שיחק במדי מכבי תל אביב בעונת 2015/2016, והוא אחיו הגדול של שחקן בני הרצליה והפועל תל אביב לשעבר, צ'ינאנו אונואקו.
קריירה בתיכון

אונואקו למד בבית הספר התיכון דוואל בלנהאם, מרילנד, לפני שעבר בשנת 2003, לאחר שנת הסופומור, לבית הספר התיכון אפיסקופאל באלכסנדריה, וירג'יניה. כסיניור בעונת 2004/05 הוא זכה בפרס ה-MVP של בית הספר לאחר שעזר לקבוצתו להגיע למאזן 12–11.
קריירת מכללות

ב-2005 התחייב אונואקו לשחק כדורסל מכללות באוניברסיטת סירקיוז. בעונת הפרשמן שלו הוא נבחר לנבחרת האקדמית של אזור הביג איסט וזכה בציון לשבח ממנהל הספורט באוניברסיטה בשני הסמסטרים. ב-29 משחקים הוא העמיד ממוצעים של 2.0 נקודות ו-2.8 ריבאונדים למשחק.
באוקטובר 2006 עבר אונואקו ניתוח בברך שמאל ולא שיחק בעונת 2006/07. עם זאת שוב הוא נבחר לנבחרת האקדמית של האזור וזכה לציון לשבח של מנהל הספורט בפעם השנייה ברציפות.
בעונת הסופומור שלו דורג אונואקו במקום השני באזור הביג איסט ובמקום התשיעי במדינה כולה באחוזים מהשדה עם 62.8%. הוא נבחר לנבחרת האקדמית של הביג איסט בפעם השלישית ברציפות וזכה בתואר הכבוד של מנהל הספורט בסמסטר הסתיו. ב-35 משחקים הוא העמיד ממוצעים של 12.7 נקודות, 8.1 ריבאונדים, 1.0 חטיפות ו-1.3 חסימות למשחק.
בעונת הג'וניור שלו נבחר אונואקו שוב למצטיין מנהל הספורט בסמסטר הסתיו. ב-38 משחקים הוא העמיד ממוצעים של 10.3 נקודות, 7.3 ריבאונדים ו-1.4 חסימות למשחק.
בעונת הסיניור שלו הפך אונואקו לשחקן ה-52 בתולדות סירקיוז שמגיע ל-1,000 נקודות בקריירת המכללות, לאחר שקלע 4 נקודות נגד אוניברסיטת פלורידה ב-10 בדצמבר 2009. בפעם הרביעית ברציפות הוא נבחר למצטיין מנהל הספורט באוניברסיטה בסמסטר הסתיו. במרץ 2010 הוא נפצע ברגלו וגמר את העונה במהלך משחק רבע גמר טורניר הביג איסט נגד אוניברסיטת ג'ורג'טאון. ב-32 משחקים (ב-31 מהם פתח בחמישייה), הוא העמיד ממוצעים של 10.5 נקודות, 5.1 ריבאונדים ו-1.1 חסימות ב-22.8 דקות למשחק.
אונואקו סיים את הקריירה שלו ראשון בטבלת אחוזי השדה של סירקיוז עם 64.8% (540 מ-833) ובמקום ה-11 בכל הזמנים עם 148 חסימות.
קריירה מקצועית > ריו גראנדה ואלי וייפרס (2010/2011)

אונואקו לא נבחר בדראפט ה-NBA ‏2010, וב-2 במרץ 2011 נרכש על ידי ריו גראנדה ואלי וייפרס מליגת הפיתוח של ה-NBA.
קריירה מקצועית > נפטונאס קלייפדה (2011/2012)

ב-14 בספטמבר 2011 חתם אונואקו בנפטונאס קלייפדה מליגת העל הליטאית בכדורסל, אך בדצמבר 2011 שוחרר ממנה בעקבות פציעה בברך.
קריירה מקצועית > קאנטון צ'ארג' (2012/2013)

ב-2 בנובמבר 2012 נבחר אונואקו על ידי רינו ביגהורנס בסיבוב הרביעי של דראפט ליגת הפיתוח. שלושה ימים לאחר מכן הוא הועבר לקאנטון צ'ארג'. ב-4 בפברואר 2013 הוא נבחר למשחק האולסטאר של ליגת הפיתוח של ה-NBA.
קריירה מקצועית > עונת 2013/2014

ביולי 2013 הצטרף אונואקו לפיניקס סאנס לליגת הקיץ של ה-NBA, וב-22 באוגוסט 2013 חתם בניו אורלינס פליקנס. עם זאת, הפליקנס חתכו אותו מסגלם ב-12 בנובמבר, וב-27 בנובמבר הוא נרכש מחדש על ידי הקאנטון צ'ארג'. ב-13 בפברואר 2014 נבחר אונואקו שוב למשחק האולסטאר של ליגת הפיתוח במקום דוויין דדמון.
ב-22 בפברואר 2014 חתם אונואקו על חוזה ל-10 ימים עם קליבלנד קאבלירס מה-NBA, אך הוא הוקצה בחזרה לצ'ארג' באותו היום. למחרת הוא נקרא בחזרה לשחק בקאבס. ב-4 במרץ הוא חתם על חוזה שני ל-10 ימים עם הקאבלירס. ב-8 במרץ הוא נשלח שוב לצ'ארג', ובאותו יום שיחק בניצחון 118–110 על איידהו סטאמפיד. הוא נשלח לצ'ארג' גם ב-9 וב-11 במרץ, עד שנחתך מסגל הקבוצה ב-12 במרץ. למחרת הוא נרכש מחדש על ידי הקאנטון צ'ארג'.
במאי 2014 הצטרף אונואקו לצ'ונגצ'ינג פליינג דרגונס לעונת 2014 של ליגת ה-NBL הסינית. הוא עזב את הקבוצה בסוף יוני לאחר שהעמיד ממוצעים של 28.6 נקודות ו-14.8 ריבאונדים ב-19 משחקים.
קריירה מקצועית > עונת 2014/2015

ביולי 2014 שיחק אונואקו במדי אינדיאנה פייסרס בליגת הקיץ של אורלנדו ובמדי ניו אורלינס פליקנס בליגת הקיץ של לאס וגאס. ב-5 בספטמבר הוא חתם בפייסרס, אך נחתך מסגלם ב-25 באוקטובר. ב-22 בנובמבר הוא נרכש מחדש על ידי הקאנטון צ'ארג'. ב-4 בפברואר 2015 הוא נבחר בפעם השלישית למשחק האולסטאר של ליגת הפיתוח.
ב-7 באפריל 2015 חתם אונואקו במינסוטה טימברוולבס להמשך העונה. באותו היום הוא ערך את הופעת הבכורה שלו בטימברוולבס ורשם 6 נקודות ו-5 ריבאונדים בהפסד 111–116 לסקרמנטו קינגס של עומרי כספי.
קריירה מקצועית > עונת 2015/2016

ביולי 2015 שיחק אונואקו במדי אינדיאנה פייסרס בליגת הקיץ של אורלנדו ובמדי ברוקלין נטס בליגת הקיץ של לאס וגאס. ב-6 באוקטובר 2015 חתם על חוזה לשלושה חודשים במכבי תל אביב מליגת העל בכדורסל והיורוליג. ב-22 בינואר 2016 שוחרר אונואקו על ידי מכבי, לאחר שסירב להארכת חוזה של חודש אחד שהציעה הקבוצה. ב-11 משחקי ליגה בעונת 2015/2016 הוא העמיד ממוצעים של 7.2 נקודות ו-3.6 ריבאונדים ב-12 דקות למשחק, בעשרה משחקי יורוליג רשם 3.4 נקודות ו-4.2 ריבאונדים בכ-11 דקות, ובשני משחקי יורוקאפ, אליו נשרה מכבי מהיורוליג, קלע 6.3 נקודות ושני ריבאונדים ב-10 דקות למשחק.
ב-6 בפברואר 2016 חתם אונואקו במראלקו בולטס מליגת העל הפיליפינית. במשחק הבכורה שלו הוא רשם דאבל דאבל של 25 נקודות ו-22 ריבאונדים, והוא זכה בפרס הזר המצטיין של הליגה.
קריירה מקצועית > עונת 2016/2017

ביולי 2016 הצטרף אונואקו לאורלנדו מג'יק בליגת הקיץ של אורלנדו, וב-8 בספטמבר חתם במג'יק. ב-6 בינואר 2017 הוא נחתך מהקבוצה לאחר שהופיע בשמונה משחקים.
ב-8 ביוני 2017 חתם אונואקו חתם בחונאן הסינית מה-NBL.
קריירה מקצועית > עונת 2017/2018

ב-5 בפברואר 2018 חתם אונואקו לשארית העונה בג'ג'יאנג גולדן בולס מליגת ה-CBA הסינית.
במרץ 2018 הוא חוזר למראלקו בולטס הפיליפינית.
קריירה מקצועית > אל-רפאע (2018/2019)

ב-2019 הצטרף אונואקו לאל-רפאע מליגת העל הבחריינית לחצי הגמר ולגמר הליגה, וסיים איתה במקום השני אחרי הפסד למוחארק.